ચેન્નઈઃ તે સમયના મદ્રાસ (હાલ ચેન્નઈ)માં ૧૯૯૬ના ઓક્ટોબરનું અંતિમ સપ્તાહ હતું. ભારતને ન્યૂઝીલેન્ડ વિરુદ્ધ શ્રેણીની બીજી ટેસ્ટ મેચ રમવાની હતી. ભારતીય સમુદ્ર કિનારે વર્ષના છેલ્લા બે-ત્રણ મહિનામાં વાવાઝોડાનું જોખમ સામાન્ય વાત હોય છે. એવું જ એક વાવાઝોડું એ ટેસ્ટ દરમિયાન પણ આવ્યું અને વરસેલા જોરદાર વરસાદને કારણે એ મેચમાં ફક્ત ૭૧ ઓવરની જ રમત શક્ય બની હતી. ત્રીજી ટેસ્ટ મેચ કટકમાં રમાવાની હતી, જ્યાં એ વાવાઝોડાની અસર પહેલાં જ જોરદાર વરસાદ પડ્યો હતો. એ ટેસ્ટથી પાંચ વર્ષ બાદ લેગ સ્પિનર નરેન્દ્ર હિરવાણી ટીમમાં વાપસી કરી રહ્યો હતો. તેણે વાપસીનો જશ્ન ઇનિંગ્સમાં ૫૯ રનમાં છ વિકેટ ઝડપીને મનાવ્યો હતો, તેમ છતાં વરસાદે ટેસ્ટ પૂરી થવા દીધી નહીં.